Olih:
Putu Eka Guna Yasa
Ĕda
suud ngulik sasana, miwah tattwa yan ada mbahang nyilih, Tattwajnyana Darma
Putus, miwah Bhuana Kosana lan Asta Maha Jnyana Guna rum, yadin soroh Tutur
Selam inger-inger palajahin.
[Geguritan Loda, Pupuh Pangkur: 4]
Kecap
sastrané ring ajeng lungsur titiang saking empehan pikayunan Ida Cokorda
Denpasar sajroning kria sastra kakawian Idané sané mamurda Geguritan Loda.
Kakawian sané akéh maosang indik kadyatmikan punika, ring panguntat nugesang
mangda iraga pageh nelebin sasana tur tattwa. Tios ring tattwa
sané mapaiketan ring agama Hindu, Geguritan Loda taler nyaratang mangda sang
sané ngwacén kria sastrané punika mlajahin Tutur Selam utawi Islam. Napi mawinan?
Manawi Ida Sang Pangawi mapikayun mangda i raga mauwah agama dados Islam?
Pastika nénten! Mlajahin Tutur Selam mabinayan ring ngadegang ajah-ajah punika
pinaka agama.
Pawarah
Ida Cokorda Dénpasar mangdané iraga taler mlajahin Tutur Selam nénten wantah kapicayang
ring anak lian, sakadi patapan babakan dapdap. Saking kria sastran Idané sané
lianan sakadi Geguritan Nengah Jimbaran, prasida kauningin yéning Ida
yukti-yukti madrué pangwruh sané katah ring Tutur Selam. Anut ring murdannyané,
Geguritan Nengah Jimbaran nyritayang salampah laku I Nengah Jimbaran sané mawit
saking Tampakgangsul tatkala ngruruh jiwatman somah ipuné sané padem sangkaning
pangrabdan koléra ring Dénpasar. Saking wantuan anak lingsir, I Nengah Jimbaran
prasida kacunduk sareng somah ipuné ring niskala. Sakéwanten anaké lingsir
punika mabesen mangdané ipun nénten nyaurin sakancan baos somahnyané, yadiastun
rasa kangennyané tan pawates ngebekin langit. Sangkaning sarat manahipuné
katemu, I Nengah Jimbaran matur kadi sapuniki:
Hamba junjung sribu
junjung, ingĕtkĕn di dalĕm hati, insaallah jangan lupa, berkatnya tuan
sendiri, orang tua lantas jalan, perlahan ke atas naik.
[Geguritan Nengah Jimbaran, Pupuh
Ginanti: 22]
Punggelan
geguritané ring ajeng nganggén kruna insaallah tatkala Nengah Jimbaran
ngaturang parama suksma tur mautsaha nénten pacang lali ring pituduh anaké
lingsir. Manawi sangkaning nganggén basa Melayu, kruna insaallah kaanggén
olih Sang Pangawi. Sakéwanten, nglangkungin bebuat sajroning ngadungang
kakawian sareng basa sané kaanggén, Cokorda Denpasar nelebin taler ajah-ajah
Islam sakadi wacanan Idané ring Geguritan Loda. Panarka yéning Ida ngwikanin
indik-indik Islam taler prasida kakeniang maduluran antuk nuréksain kakawian
Idané sané mamurda Purwa Sanghara. I rika ida maosang:
Ne marupa pandita
kaaksi, sajatiné nyaman I Taksaka, sané ngaturang nyambuné, ring sampun puput
matur, jaya jaya nuli mapamit, tur sampun kaganjaran, nuli raris mantuk
manggargiang ka patala, kocap reké sampun waktu magrib, yén cara basa
Arab.
[Geguritan
Purwa Sanghara, Puh Dangdang: 30]
Majalaran antuk
lengkara waktu maghrib yén cara basa Arab sané kabaosang ring Geguritan
Purwa Sanghara, iraga prasida mastikayang Cokorda Denpasar waged ring ajah-ajah
Islam, sanistannyane Ida nelebin agama sane mawit saking jagat Arab punika.
Napi tetujon mlajahin indik-indik Islam? Patakéné puniki méweh antuk titiang
nyaurin. Sakéwanten, maduluran antuk makudang-kudang pustaka sané madaging
cecirén Islam, titiang ngamanahang para panglisiré sané paplajahannyané sampun
tegeh ngambara, nénten ewuh pakewuh Ida yéning wénten ajah-ajah Islam sané ngranjing
matunggilan ring agama Hindu. Panampéné punika kapolihang ri sampuné ngwacén
samatra makudang-kudang pustaka lontar sané madaging indik Islam sakadi Usadha
Manak, Ratuning Usadha, Kanda Wesi, Panerang, Pangraksa Jiwa, miwah sané
lian-lianan.
Usada Manak sané akéh
maosang sarana nambanin para istri tatkala keni pinyungkan sajroning mobot
miwah ngembasang anak alit nyurat mantra sané nganggén basa Arab tur
ngranjingang pangrastiti ring Allah miwah Muhamad. Pustaka inucap maosang
mantra-mantrané kadi sapuniki:
nihan tamban krêng
ngalabuhang…..Ma, Ong tutup kañcing bwana Alah bwana kêling, tutupana
gêdong Alah, wuwus pêpêt, śarìrane syanu, têka pêpêt, 3, śa, yeh mawadah sibuh
inumakêna, śisanya anggon makoñceng. Pangañcing, ma, Ong mang Alah Om
mang, kañcing kukañcing Alah, kinañcingan dening Muhamat, apan
aku ngadok dewa pamungkah, pangañcing Muhamat, lah ilah, ilêlah, Muhamat
darahsululah, śa, yeh añar mawadah sibuh inumakêna, śisanya anggen
makoñceng.
[Lontar Usada Manak, 1b]
Tamba para istri sané
sering ngalabuhang manut Usada Manak ring ajeng nganggén sarana marupa toya kawadahin
antuk sibuh. Toyané raris kajangkepin antuk mantra mapangawit Ong tur
kalanturang antuk pangacep ring Alah taler Muhamad. Pranawa Ong manut pustaka
Bhuwana Kosa wantah niasa Ida Sang Hyang Siwa. Patemon pranawa Ong sane
nyihnayang Agama Hindu miwah pangrastiti ring Alah tur Muhamad nyihnayang
ajah-ajah Islam kawigunayang pinaka sarana matetamban ring Bali.
Mantra maambu Islam
taler kakeniang ring pustaka Ratuning Usada. Pustaka sané katah maosang indik
tata cara nengerin pinyungkan saking kahanan sarira sang sungkan punika maosang
mantra mabasa Arab tatkala nlatarang indik tamba panes. Sang keni pinyungkan
panes prasida kauningin malarapan antuk nguratiang ireng penyingakan sang
kalaran sané mawarna sada gading, uat panyingakané masawang bang, tur
anak-anakan penyingkannyané mawarna kuning tua. Wit sungkan panesé puniki kaniasaang
wantah saking raksasa sané maparab Anaki Reweh. Raksasa punika tatkala
ngadakang saking panes antuk ngamedalang suara Ah kun mayakun. Mangda
prasida ngicalang pangrabdan i raksasa Anaki Reweh, sang sané ngamargiang
tatamban patut ngulengang pikayun ring Ki Sugian. Raksasa Ki Sugian sané
ngamedalang suara Ah suddha kun prasida ngawinang sang sungkan waras
kajatimula. Wijaksara Ah wantah bacakan aksara dwi aksara sané sering
kaangén pinaka niasa toya, taler lengkara kun mayakun katarka mawit
saking kitab suci Al Qur’an Surah Yasin, 82*.
Lianan ring baga usada,
mantra-mantra maambu Islam taler kakeniang ring pustaka Kanda Wesi miwah
Pangraksa Jiwa. Kakalih pustaka inucap sujatinnyané mabuat pisan kawacén olih
para janané sané nelebin indik Dharma Kapandéan santukan madaging suksman
sakancan besi sané wénten ring bhuwana miwah panunggalannyané ring sarira. Tatkala
maosang indik nyama pat, wénten kecap mantra matatanjénan ring nyama-nyamané
punika antuk sasapan kadi puniki:
I Jabrail, I Mĕkail, I
Srapil, I Ramān, I Katibin, ĩki ñama pĕtpĕt, ragāne di tngah.
Ngaturin madhahār, bisĕmilah, ĩka ngaturin madhahar.
[Lontar Kanda Wesi, 5 a]
Pababayon, ma, bismilah,
alah umah, sarining bumi, bumi masi nurwaddhang, mune anluh nabi ngis uruning
gni, sidi mantranku
[Lontar Pangraksa Jiwa, 10 b]
Kruna bisemilah sané
kaucapang tatkala ngaturin nyama pat punika mangda sareng-sareng madahar tur
ngentegang bayu, jenar pisan mawit saking ajah-ajah Agama Islam. Kantos mangkin
nyama Selamé sadurung ngawit makarya stata ngucapang kruna bismillah
mangda sakancan pamarginnyané antar. Manawi yéning ring agama Hindu, sadurung
kramané ngawitin makarya patut ngulengang pikayun saha nguncarang Ong
Swastyastu utawi Ong Awighnamastu.
Pinaka panyangkep kawéntenan
ajah-ajah Islam ring pustaka kawisésan, ngiring uratiang mantra panerang sane
mamurda Panerang Haji Suléman puniki.
Panrang Haji Suleman,
śa, sakawenang, ma, bhismillah irahman i rahi, tungguna sakawetan, nirahhamin,
brahma anyahan, mumur mega angbubu, nirrahim, aku angagĕm cameti hĕmas Bagenda
Suleman, aku githik gumi wetan, gubar kalanganing wetan, apa mulaning gubar,
Bhattara Iswara anggĕsĕng mega…..
[Lontar Panerang 16 b]
Sakadi sané ketah
kauningin, Haji Sulaiman wantah silih tunggil Nabi sajroning Agama Islam sané
kaadegang duk warsa 970 sadurung Maséhi. Haji Sulaéman wantah Raja Israél sane
kabaosang kirang langkung ping 27 sajroning Al-Quran. Titiang durung tatas
pisan yéning ring Israél wénten utsaha maprakanti ring jagat pamekas langit, mangdané
langité nénten nibakang sabeh ke jagaté. Sakéwanten ring Bali, parab Haji Suleman
punika kaacepang mangdané prasida nundung gulem ring akasané sané pacang
nedunang sabeh.
Sira sané nyurat
pustaka-pustaka kawisésan antuk ajah-ajah Islam ring ajeng? Kantos mangkin
durung prasida jenar kauningin. Sakéwanten, makudang-kudang pustaka sané
muatang indik Islam ring ajeng mastikayang yéning para jana Baliné sané nelebin
baga agama nénten wantah ngruruh ajah-ajah saking Hindu. Ajah-ajah saking agama
lianan sakadi Islam taler katelebin mangdané prasida negepin kawigunan agamané
sajroning kauripan. Agama sujatinnyané nénten wantah kaanggén titi pangancan
olih manusané tatkala ngaturang suksma antuk sakancan paican Ida Sang Hyang
Embang, sakéwanten taler anggen sajroning parindikan sané sakala ring kauripan.
Yéning sampun
mapaiketan ring kemanusan sakadi nambanin anak sungkan, nerangang langit
tatkala wénten cihna sabeh ring sameton sané madrué karya, asapunika taler
sakancan pangraksa jiwa, para leluhur druéné nénten salit arsa munuh ajah-ajah
saking agama lianan pamekas Islam. Munuh ajah-ajah puniki wantah silih tunggil
brata utama sané kabaos uccha wreti bratta: nuduk ajah-ajah anggén matulung
ring anak kasengsaran. Ajah-ajah puniki nénten pacang ngawinang sradha druéné
ring Agama Hindu nguredang, sakéwanten malah nyansan nginggilang.
Pustaka sané madaging ajah-ajah
Islam sajroning kesusastraan Hindu Bali puniki nugesang pakilitian pantaraning
“panyamabrayan” Hindu sareng Islam. Nénten wantah ring sastra, sampun saking
iluning ilu iraga ring Bali urip-nguripi sareng wargi Islam. Wénten wargi Islam
ring Saren Budakeling, Kapaon, Serangan, Pagayaman, Loloan, miwah sané lianan
sané sampun kasengguh Nyama Selam. Banten aturan sané nénten masrana daging
bawi taler ketah kabaos Nyelam. Mugi-mugi indiké puniki prasida kadadosang
pratiwimba sajroning nyaga panyamabrayan, tatkala akéh para janané nganggén
agama pinaka srana ngruruh kekuasan. Rahajeng Idul Fitri ring Nyama Selam sané
wénten ring sajebag jagat.
*) Salanturnyané
durusang wacén, Soewito Santoso ring buku The Kalimosada of Bali warsa 1979.
Putu Éka Guna Yasa
embas ring Banjar Selat Tengah, Bangli, 6 Januari 1990. Mangkin dados dosén ring Jurusan Bahasa Bali Unud. Nerjemahang makudang-kudang lontar, pemenang Pemuda Pegiat Literasi widang jasa saking Paguyuban Duta Bahasa Provinsi Bali 2018. Kakawiannyané kawedar ring makudang-kudang média masa, wiadin ring cakepan luiré Bali Post, Pos Bali, Prabhajnana (I, II, III), Angripta Rum.
ban_Latn ban_Latn hau_Latn ban_Latn ban_Latn zsm_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn zsm_Latn zsm_Latn ind_Latn ban_Latn lit_Latn ind_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ace_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn lus_Latn sun_Latn ban_Latn ceb_Latn sun_Latn sun_Latn zsm_Latn bug_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn min_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn tpi_Latn sun_Latn ban_Latn ban_Latn wol_Latn ban_Latn kab_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn zsm_Latn bjn_Latn zsm_Latn jav_Latn bug_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn